78. schôdza NR SR - 16.deň - B. popoludní
Dátum: 2023-01-24
Poslanec: Pellegrini, Peter (SMER - SD)
Druh vystúpenia: Vystúpenie v rozprave

76. Ďakujem veľmi pekne, pán predsedajúci. Vážené panie poslankyne, vážení páni poslanci, dovoľte aj mne, aby som vyjadril stanovisko poslancov strany HLAS - sociálna demokracia k bodu, ktorý tu prerokovávame, a k tomu, čo sa tu deje nielen dnes (ruch v sále a zaznievanie gongu), ale sa tu deje už posledné týždne a mesiace. Je úplne bežné a vo vyspelých demokraciách a v civilizovanom svete sa deje pravidelne v niektorých krajinách, že vládna koalícia, ktorá vzišla z demokratických parlamentných volieb, nedokáže krajinu riadiť tak, ako si predstavovala, resp. stratí svoju väčšinu. A v takýchto civilizovaných a demokratických krajinách je úplne normálne, že sa potom pokojnou cestou, tak ako hovoria ich ústavy, ich zákony, hľadá spôsob, ako tento marazmus čo najskôr ukončiť a umožniť vzniku buď novej vládnej koalície na pôde parlamentu, alebo okamžite rýchlo, ak sa tak nedá, vyhlásiť predčasné parlamentné voľby. Takto funguje štandardný, vyspelý demokratický svet už desaťročia a my všetci, a hlavne vy všetci z vládnej koalície máte plné ústa o tom, že Slovensko má patriť k vyspelým demokratických krajinám sveta, a preto by bolo fajn, keby ste Slovensko do tej vyspelej demokratickej rodiny aj viedli svojimi činmi a svojím konaním. Dámy a páni, musím to povedať možno trochu tak odľahčene, ale povedal som to už prvýkrát, že táto vládna koalícia na Slovensku nevedela ani len dôstojne a so cťou padnúť, a, žiaľ, táto vládna koalícia ani dnes nedokáže dôstojne a so cťou odísť z politického života a dať možnosť občanom našej vlastnej krajiny, nášmu Slovensku zvoliť si nové vedenie krajiny, ktoré nás vyvedie z tohto marazmu. Namiesto toho, aby ste dôstojne a slušne, tak ako je to vo vyspelých demokratických krajinách, v spolupráci s ostatnými politickými stranami v parlamente našli ústavné riešenie, pokojné riešenie a vyviedli krajinu z tohto prúseru, skôr pripomínate, žiaľ, prepáčte, že to musím povedať, vládna koalícia alebo torzo padnutej vládnej koalície pripomína skôr oslíka so zlomenou nohou, ktorý sa ledva-ledva potáca, nedokáže už potiahnuť ani len nejakú malú káričku alebo vozík za sebou, ale ešte stále má dosť sily, aby uhryzol hocikoho, kto mu buď chce pomôcť, alebo, alebo ide okolo neho. Žiaľbohu, toto je obraz Slovenska pod vaším vedením. Toto po tridsiatich rokoch existencie samotnej Slovenskej republiky, samostatnej Slovenskej republiky sme sa dočkali. Toto je demokratické? Takto sa správa vyspelá demokracia, že sa tu vláda, ktorá vlastným pričinením príde o svoju podporu, sa tu chce zabetónovať až pomaly do konca volebného obdobia? Je to naozaj smiešne, je to nedôstojné a je to naozaj niečo, čo nechápeme nielen my politici, ktorí už niečo sme prežili, ale nechápu to ani občania Slovenskej republiky. Druhý vážny moment, prvý je ten, že dokážete demokraticky, slušne a dôstojne ukončiť toto trápenie, tak ako sa to robí v civilizovanom svete, a druhý je moment ten, že v priamom prenose ukazujete, ako sa bojíte vlastných občanov, ako sa bojíte vlastného národa, ako sa bojíte ľudí, ktorí majú volebné právo tu v Slovenskej republike, pretože sú to vaši najvyšší predstavitelia, ktorí všade kričia, že nedopustia návrat niekoho, onoho alebo tamtoho. Keď sa dnes nálepkujete, že ste demokrati, tak vašou prvou úlohou a prvou povinnosťou je rešpektovať demokratické voľby na Slovensku. To je vaša prvá úloha, a preto strašiť návratom niekoho len preto, že vám to nevyhovuje, je nie vôbec demokratické, ale, naopak, je totalitárske, pretože každý, kto vzíde z riadnych alebo predčasných parlamentných volieb, je demokraticky zvolenec... zvolený poslanec Národnej rady, tak ako sme tu všetci stopäťdesiati poslanci demokraticky zvolení poslanci Národnej rady. A vy nemáte o nič silnejší mandát, ako ho máme my tu. Sme rovnakí poslanci, dokonca aj pán predsedajúci je rovnaký poslanec, akurát má funkciu podpredsedu a pán predseda parlamentu je prvý medzi rovnými. Nič viac, nič menej. A preto deliť sa na demokratických a nedemokratických, keď to vychádza z vašich úst, je absolútne scestné, pretože všetko, čo zatiaľ robíte, je prejav nedemokratickosti, a nie demokracie, o ktorej tak vznešene hovoríte. Keby ste sa ľudí nebáli, keby ste si boli takí sebavedomí, akí ste úžasní a akú veľkú podporu v spoločnosti máte, tak vyhlásite parlamentné voľby čo v najkratšom možnom termíne, nie v septembri. A ja som dodnes a dúfam, už som rád, že prišiel aj môj veľký fanúšik pán Pročko, hoc tu celý deň nebol, teraz už kvôli mne dobehol, keby mohol napríklad on za stranu OĽANO povedať, prečo musia byť voľby 30. 9., ja som dodnes nepočul jeden argument, prečo to má byť 30. 9. a prečo to nemôže byť v júni. Neviem, nepočul som to. Či chcú ísť ešte páni poslanci z vládnej koalície na letnú dovolenku a brať ešte poslanecký plat, aby si ju mohli dovoliť luxusnejšiu? Alebo je to kvôli tomu, aby ešte politické strany dostali pár miliónov zo štátnej kasy navyše? Alebo je to to, o čom hovoril Richard Sulík, že ešte aby sme stihli do septembra niekoho pozatvárať a možno časť opozície ešte viac vylikvidovať? Alebo je to kvôli tomu, aby váš Edko stihol ešte vyrobiť tu nejakú stranu, alebo sa mu pomaličky a ťažko rozmýšľa, kde vlastne ide skončiť a či ide niekde, alebo ide niečo zakladať. Tak to povedzte aspoň na rovinu a povedzte pravdu, lebo ešte nikto z vás nepovedal normálny termín. 30. 9. A ako už tu bolo dnes spomenuté, pani Kolíková povedala, že to je kompromis, to je umenie možného. My tu všetci z opozície sme boli pripravení zahlasovať za čo najskorší pozmeňujúci návrh, alebo, alebo, alebo skrátenie volebného obdobia na jún. Ak by sa k tomu pridalo aj SaS a Boris Kollár, je to dávno vybavené a nepotrebujeme tu ani túto dlhú schôdzu s týmto rozsiahlym pozmeňujúcim návrhom. Žiaľ, nechápem tomu, prečo torzo vládnej koalície, ktoré je už rozpadnuté a ktoré si samo spôsobilo tento pád, sa tu naďalej správa ako homogénna masa bývalej vládnej koalície a snaží sa deväťdesiatkou ovplyvňovať dianie v tejto krajine. A ešte aj z tej ústavy, ak si pamätáte, hneď na začiatku volebného obdobia ste z ústavy spravili trhací kalendár. Ústava, zákon, ku ktorému máme pristupovať so cťou, po dlhosiahlych diskusiách naprieč politickým spektrom, preto je tam tá deväťdesiatka, ste tu menili ústavu pozmeňujúcimi návrhmi, ktoré mali desaťkrát viacej strán ako samotná novela, ktorú sem predložila vláda alebo, alebo poslanci. Nehorázne! Už vtedy ste ukázali, v akej neúcte máte Ústavu Slovenskej republiky, a dnes namiesto toho, aby sme ju menili spoločne, spoločne v takejto zložitej situácii, v akej sa Slovensko nachádza, a tak spoločne, ako by to v civilizovanej, demokratickej krajine malo byť, ešte aj naposledy chcete to svoje torzo a tú svoju deväťdesiatku zneužiť na to, aby ste zabetónovali svoje veci a zobrali ľuďom aj to posledné, čo majú. Nehovoriac už o tom, že OĽANO, ktoré tvrdilo, že má byť osem volebných obvodov, a má to vo svojom volebnom programe, chce ešte aj túto možnosť do ústavy zablokovať, aby to tam, nedajbože, nemohlo, nebolo... nemohlo sa zmeniť. Veď uvidíme, jak sa do budúcna bude chcieť zmeniť volebný systém, lebo ľudia chcú mať istotu, že v každom okrese budú mať zástupcu v Národnej rade, tak sa možno nájde v civilizovanom budúcom parlamente zhoda naprieč politickým spektrom a ešte aj táto brzda sa bude dať kedykoľvek odbrzdiť. Ak sa vám podarí presadiť tento pozmeňujúci návrh aj napriek nášmu odporu, čo sa týka referenda, vám garantujem, že pokiaľ tu budeme mať väčšinu, budeme sa snažiť od prvého dňa robiť všetko pre to, aby sme vrátili moc ľudí naspäť do ústavy, aby platilo, že keď nám ľudia moc dávajú, aby nám ju mohli aj kedykoľvek odobrať. Takýto pozmeňujúci návrh, ktorý ste dali, nemôže strana HLAS podporiť a nebude zaň hlasovať v žiadnom prípade. Je absolútne zbytočný a iba zbytočne komplikuje celú situáciu. Až priam ma to nabáda na otázku, či vy v skutočnosti tú zmenu ústavy aj vôbec chcete, či vy tieto pozmeňujúce návrhy ste nepredložili naschvál tak, aby nakoniec nenašla ústava 90 hlasov, aby nakoniec nebolo možné skrátiť volebné obdobie a nakoniec tu ani žiadne predčasné voľby na Slovensku neboli. Prepáčte, ale čím viac vás sledujem, čím viac to počúvam, mám podozrenie, že robíte všetko pre to, aby to tak nebolo, aby ste si svoj čas na stoličkách poslancov predĺžili a možno vám aj niektorým záleží na tom, aby sme tu mali úradnícku vládu, pretože budete mať pocit, že počas nej sa budete môcť očistiť, a dúfajú, že ľudia zabudnú na to všetko, čo ste tu ako vládni predstavitelia stvárali. Neverím vám ani nos medzi očami. A uverím, až keď to bude čierne na bielom vyhlásené v Zbierke zákonov a podpísané pani prezidentkou, ale dovtedy mám pocit, že robíte všetko pre to, aby aj tento pokus o skrátenie volebného obdobia a zmenu ústavy stroskotal. Ešte raz opakujem, na základe toho, čo som povedal, že to, ako sa správate, je totálne nedemokratické, idete proti vlastným ľuďom, proti vlastnému národu, proti záujmom Slovenskej republiky, naťahujete si tento čas len kvôli tomu, aby ste si na týchto stoličkách, na ktorých už možno nikdy nebudete sedieť, posedeli čo najdlhšie za veľmi tučný a dobrý plat. Na základe tohto HLAS spolu so všetkými poslancami, ktorí tu na rokovaní sú a budú, nepodporí a nezahlasuje za tento pozmeňujúci návrh, a ak prejde, tak nezahlasujeme ani na... za zmenu ústavy, lebo nebudeme sa podieľať na tom, ako tu títo nedemokrati oberajú o moc vlastný národ. Ďakujem pekne.